
הכנסת החמש עשרה                                                                        נוסח לא מתוקן
    מושב שלישי

פרוטוקול מס' 206

מישיבת ועדת הכספים
יום רביעי, כג' בכסלו תשס"א, 20.12.2000, שעה 12:45

נכחו:

   חברי הוועדה:	שלום שמחון – מ"מ היו"ר
		משה גפני
		צבי הנדל
		אבשלום וילן
		יעקב ליצמן
		משה רז

   מוזמנים:	שר האוצר אברהם בייגה שוחט
		יונתן קפלן      – נציב מס הכנסה, משרד האוצר
		מיכל דויטש   -  נציבות מס הכנסה, משרד האוצר
		יעל ייטב         - נציבות מס הכנסה, משרד האוצר
		חיים גבריאלי -יועץ שר האוצר
		אירינה דביר – אגף תקציבים, משרד הבריאות		


היועצת המשפטית:	אנה שניידר

היועצת הכלכלית:	סמדר אלחנני

קצרנית:	טלי רם



סדר היום:

1. שינויים בתקציב – פניה מס' 501-502.
2. הצעת חוק לתיקון פקודת מס הכנסה (מס' 124) (לאחר קבלת הסתייגויות במליאה).

1. 
שינויים בתקציב – פניה 501-502

מ"מ היו"ר שלום שמחון:

	אני פותח את ישיבת ועדת הכספים. יש העברה תקציבית מס' 501-502 שעוכבה על ידי חבר הכנסת יצחק כהן. הוא הודיע לנו על ביטול העיכוב. ההעברה היא בנושא משרד הבריאות, עודפי תקציב.

	נציגת משרד הבריאות כאן. אנחנו יכולים לאשר את הבקשה?

	מי בעד?

יעקב ליצמן:

	האם העברתם לחבר הכנסת יצחק כהן את החומר?

אירנה דביר:

	העברנו לו את כל החומר, שוחחנו איתו אתמול בלילה. הוא קיבל את עמדתנו בעניין והוא הסיר את התנגדותו. 

מ"מ היו"ר שלום שמחון:

	מי בעד העברה תקציבית 501-502?

ה צ ב ע ה

בעד – 3
נגד – אין
נמנעים – אין
העברה תקציבית 501-502 אושרה.

מ"מ היו"ר שלום שמחון:

	תודה, ההעברה מאושרת. 

אירנה דביר:

	סליחה, שאלה אם יש פניה נוספת של משרד הבריאות. 

סמדר אלחנני:

	לא. 

מ"מ היו"ר שלום שמחון:

	גם אם יש, אני לא יכול כרגע לעשות דבר.


2. 
הצעת חוק לתיקון פקודת מס הכנסה (מס' 124) (לאחר קבלת הסתייגויות במליאה)

מ"מ היו"ר שלום שמחון:

	אנחנו עוברים לנושא שעל סדר היום – לחוק שנמשך חזרה לוועדה לדיון. 

צבי הנדל:

	בדף שחולק לנו...

יונתן קפלן:

	שאלת אז לגבי אור יהודה.

צבי הנדל:

	יש כאן פירוט. לי נאמר שהסעיף הזה של מתן שירותים מוניציפליים  ליישובים באיזור יהודה, שומרון ובאיזור רמת הגולן, יימחק מ-1 בינואר 2001.

יונתן קפלן:

	זו רשימה של כל המטרות שקיימות היום. 

אנה שניידר:

	תרשה לי לעשות סדר מבחינה משפטית ואז נציב מס הכנסה יסביר.

	יש סעיף 9(2) בפקודת מס הכנסה שמדבר למעשה על פטור ממס למוסד ציבורי על הכנסות שלו, ויש הגדרה של מוסד ציבורי. ההגדרה של מוסד ציבורי אומרת שזה "חבר בני אדם"- לא חשוב מספר החברים שלו – "שפועל למטרה ציבורית", ואז יש הגדרה של מטרה ציבורית וההגדרה אומרת כך: "מטרה שעניינה דת, תרבות, חינוך, מדע, בריאות, סעד או ספורט וכן מטרה אחרת שאושרה על ידי שר האוצר כמטרה ציבורית", קרי כל הדברים שפורטו כאן במסמך אלה אישורים של שר האוצר שאינם חלק מהחוק במובן זה שזאת החלטה של שר האוצר. 

	נניח שאתם אומרים שמ-1 בינואר ההחלטה של שר האוצר לא תקפה לגבי משהו, אפשר לשנות את זה על ידי שכנוע של שר האוצר לשנות את החלטתו. 

	מה שאתם עשיתם בהסתייגות שלכם, אתם הרחבתם את המטרה הציבורית בחוק, כלומר ביקשתם – ואני עשיתי את מה שביקשתם – שנוסיף להגדרה של מטרה ציבורית בסעיף   
9(2) את ההתיישבות, לרבות מתן שירותים מוניציפליים ליישובים באיזור יהודה, שומרון, רמת הגולן, גליל, נגב ובירושלים. 

	אני כבר לא מדברת על כך שיש כאן אולי בעיה של פגיעה בשוויון. מחר יגידו: למה לא ברעננה?

אבשלום וילן:

	למה לא בנגבה?

אנה שניידר:

	ולמה לא בנגבה? 

	מה שעשיתם, תיקנתם את החוק .

צבי הנדל:

	הסברת לאט – הבנתי. עכשיו אני חוזר לעניין. אני תיקנתי את החוק כי אני הבנתי שאני לא אצליח להגיע להבנה עם שר האוצר, או חששתי.

	אין לי שום בעיה לוותר על החוק. אני רוצה רק דבר אחד, לא רוצה את התוספות ולא רוצה כלום. אני רוצה ששר האוצר יתחייב בפני הוועדה שהוא לא מוחק את הסעיף הזה שהוא בסמכותו להוסיף או להוריד אותו בתחילת השנה.

	אם הוא מתחייב – לי אין שום הסתייגויות. 

אבשלום וילן:

	אתה מוכן לחזור מה כוונתך?

יונתן קפלן:

	ששר האוצר מתחייב לא להוריד את זה מ- 2001.

צבי הנדל:

	הוא מהמטרות מוריד את יהודה ושומרון. 

מ"מ היו"ר שלום שמחון:

	הבנתי, להוציא הדבר הזה. נניח ששר האוצר יגיע תיכף ויגיד שהוא מסכים.

צבי הנדל:

	אם הוא יגיד שכן, אני רושם בהסתייגויות שוויתרתי על הכל. 

מ"מ היו"ר שלום שמחון:

	חבר הכנסת ליצמן, אתה גם מוותר על ההסתייגויות שלך?

יעקב ליצמן:

	כפי שצבי הנדל אומר. 

אבשלום וילן:

חבר הכנסת הנדל, אם אתה מוריד את ההסתייגות שלך, מה שר האוצר צריך להסכים?

יונתן קפלן:

	יש שורה של מטרות  חלוטות, כמו חינוך, רווחה, בריאות – כמטרה מוכרת. יש מטרות ששר האוצר יכול להוסיף אותן, אבל באישור הוועדה – מטרה שאושרה על ידי שר האוצר כמטרה ציבורית.

	הוא מבקש התחייבות. הוא הוסיף שם ירושלים, נגב וכו'. שירותים מוניציפליים ביהודה, שומרון ועזה – שר האוצר כבר בעבר קבע את זה כמטרה ציבורית והוא רוצה שבייגה יתן כאן הצהרה שהוא לא הולך למשוך זאת ב- 2001.

צבי הנדל:

	זה בסמכותו.

אבשלום וילן:

	זה לא בחוק הזה.

צבי הנדל:

	בחוק הזה. מאחר שחששתי שהוא הולך להוריד זאת מה-1 בינואר, ביקשתי להכניס את זה לגוף החוק. אם הוא יגיד לי שהוא לא מושך את זה, אין בכך צורך. 

מ"מ היו"ר שלום שמחון:

	אנה, אם עכשיו תהיה כאן הסכמה – נניח ששר האוצר יקבל את מה שהוא אומר.

אנה שניידר:

	אני מעלה מחדש, בלי שום הסתייגות כי ההסתייגויות האחרות, כבר הוצבע עליהן. 

יעקב ליצמן:

	לאחר שהצביעו, לא צריך להוריד את זה בוועדה? 

אנה שניידר:

	זה חזר עכשיו לוועדה. עכשיו אנחנו מעלים את זה בלי ההסתייגות. 

שר האוצר בייגה שוחט נכנס לישיבה.

צבי הנדל:

	בחוק הזה של סעיף 46 פטור ממס מוגדר מהן המטרות – מטרות של דת, חינוך וכו'. בהמשך כתוב: ושר האוצר יכול להוסיף מטרות נוספות. 

	במסגרת המטרות הנוספות שר האוצר הוסיף בזמנו עידוד חיסכון לחינוך ונקודות נוספות. אחת הנקודות שהוספו בזמנו זה מתן שירותים מוניציפליים ביישובים באיזור יהודה, באיזור שומרון ובאיזור רמת הגולן – אני אפילו לא כלול בפנים. 

	מאחר שאמרו לי שב-1 בינואר עומדים להוריד את הסעיף הזה – וזה בכלל לא בא לאף מקום כי שר האוצר רשאי להוסיף אותו ורשאי גם להוריד אותו – לכן ביקשתי את ההסתייגות לגוף החוק כאילו להוציא זאת ממך ושזה יהיה בחוק כך שזה מחוייב. 

	הוספתי על כך את הגליל, את הנגב, את ירושלים ואת גוש קטיף. עכשיו אני אומר: אני לא רוצה הסתייגות  ולא רוצה להוסיף דבר. אם אני אדע ששר האוצר אומר: מה שהיום נמצא כאן, אני לא אוציא אותו כי זה בסמכותי - וזה יירשם כאן בוועדה -  אני לא רוצה הסתייגות ולא רוצה דבר. 

שר האוצר בייגה שוחט:

	אני מבקש כמה דקות התייעצות עם נציב מס הכנסה.

אבשלום וילן:

	לוועדה אין SAY  כאן? 

קריאות:

- - -

מ"מ היו"ר שלום שמחון:

	עלתה כאן כרגע הצעה על השולחן, שההסתייגות של חבר הכנסת בני אלון תימשך החוצה, כשחבר הכנסת ליצמן כבר הודיע שהוא מושך אותה,  ושתהיה הצהרה שלך שלא יהיה שינוי ברשימה שהוקראה כאן על ידי צבי הנדל בשנת 2001.

שר האוצר אברהם בייגה שוחט:

	כל זמן שאני שר אוצר. 

צבי הנדל:

	כן. אנחנו פועלים לכך שתישאר.

שר האוצר אברהם בייגה שוחט:

	צבי, אני אומר כך – בפקודת המס בעניין הזה כתוב המשפט הבא, שמתייחס למה שאתה אומר: "מתן שירותים מוניציפליים ליישובים באיזור יהודה, באיזור שומרון ובאיזור רמת הגולן". זה במסגרת קביעת המטרה הציבורית.

יונתן קפלן:

	של סמכות שר האוצר.

שר האוצר אברהם בייגה שוחט:

	של החלטות שלי. 

	אני מודיע כאן – מכיוון שזה כיום, אין לי שום כוונה לשנות את זה במהלך שנת 2001.

צבי הנדל:

	תודה רבה.

דוברת:

	צריך להצביע. 

אבשלום וילן:

	אנחנו חושבים שנעשה כאן תרגיל מסריח. 	



קריאות:

- - -
משה רז:

	אני עכשיו רוצה להגיש הסתייגות. אם יש ביהודה, שומרון ועזה, אז שיהיה גם בנגב. 

אבשלום וילן:

	לצערי, זה תרגיל מסריח. 

דובר:

	אבו, אבל זה קיים. 

קריאות:

- - -

מ"מ היו"ר שלום שמחון:

	אנה, שאלה לעניין הפרוצדורלי – אם הוא משך את ההסתייגות שלו כרגע, לא צריך להצביע על כך, נכון?

אנה שניידר:

	אני רוצה להסביר את הפרוצדורה. מה שקרה, אני ביקשתי את הפרוטוקול כדי להיות בטוחה מה קורה כאן. 

	יש לנו בתקנון סעיף 127 שמאפשר למשוך הצעת חוק לוועדה לדיון מחודש, אבל כתוב שם בכל שלב של הדיון בקריאה השניה.

	כאן נעשתה טעות בעצם וניסו למשוך את זה לאחר שהיתה כבר הצבעה על הקריאה השניה. ואז בעצם נכנס לתוקף סעיף 130(א) לתקנון שאומר: "נתקבלה הסתייגות בקריאה שניה, תתקיים הקריאה השלישית בשבוע שלאחר השבוע שבו הסתיימה הקריאה השניה, והוועדה רשאית לפני הקריאה השלישית להביא בהצעת החוק את שינויי הנוסח המחוייבים בעקבות ההסתייגות או הגרסה שנתקבלה".

צבי הנדל:

	בקיצור, צריך להצביע. 

אנה שניידר:

	כאן בפרוטוקול כתוב, ואני מצטטת מפיו של יושב-ראש הכנסת: "נראה מה יקרה בוועדה. כאשר היא לא חזרה" – זה כנראה הממשלה – "על מנת שלא תהיה חרב חדה מונחת על צווארו של שר האוצר, יכול שיחול 132(א), כלומר שהממשלה תוכל למשוך במידה וההצבעה שתיערך על הצעת החוק הזאת לא תהיה לשביעות רצונה של הממשלה".

מ"מ היו"ר שלום שמחון:

	אני מצביע עכשיו על הצעת החוק, בלי ההסתייגות של חברי הכנסת ליצמן ושל אלון. 

אבשלום וילן:

	אנחנו מציעים הצעה נגדית – להישאר בהסתייגות של חבר הכנסת הנדל מהמליאה. אנחנו מציעים לקבל את ההסתייגות של חבר הכנסת הנדל. 

אנה שניידר:

	אני אעלה את זה עכשיו בחזרה מכח 130(א). יצטרכו לבקש לדעתי בקשה מיוחדת להצביע על כך לפני תום שבוע, כי אין לנו יותר כנסת עד כמה שאני מבינה.

דובר:

	יש ביום רביעי הבא. 

אנה שניידר:

	אם כך אז יצביעו בשבוע הבא.  תהיה בקשה מיוחדת של ועדת הכנסת.

משה גפני:

	סליחה, מבחינת העובדות. בשעה 13:30 מתקיימת ועדת כנסת, שהיא מתכנסת בלאו הכי. אני מציע לאשר את זה כאן. אם זה יאושר כאן, אני מציע ב- 13:30 להביא את זה לוועדת הכנסת, ובוועדת הכנסת נאשר את זה כדי להצביע היום. 

מ"מ היו"ר שלום שמחון:

	בסדר, מקובל. 

שר האוצר אברהם בייגה שוחט:

	הוועדה פונה.

יונתן קפלן:

	היום, יש מטרות של חלוקות בסעיף עצמו, כמו: בריאות, רווחה, סעד.

משה רז:

	ויש תקנות. 

יונתן קפלן:

	לא, ויש מטרות שקובע שר אוצר. מה שחברי כנסת הנדל ואלון ביקשו זה להפוך את המטרה הזו יחד עם הנגב, ירושלים וכו' – להפוך אותה למטרה חלוטה בחוק. שר אוצר – זה תלוי איזה שר אוצר – הוא יכול מדי שנה בשנה להחליט אם הוא מושך או לא מושך. בדרך כלל לא משכו תקנות, השאירו אותן באופן קבוע.

	מה ששר האוצר עכשיו הצהיר זה שהוא משאיר את התקנה הזו בתוקף גם לשנת 2001.

אבשלום וילן:

	כל עוד הוא שר אוצר. 

יונתן קפלן:

	אם אתה עכשיו לוקח את ההצעה של חבר כנסת הנדל ואתה הופך את זה לחוק שלא בסמכות שר אוצר לשנות או לא לשנות – את הכל ביחד...

אבשלום וילן:

	אתה מקבל את זה FOR GOOD.

מ"מ היו"ר שלום שמחון:

	אני רוצה להצביע על הסרת ההסתייגות של חבר הכנסת ליצמן. 

יעקב ליצמן:

	למה הסרה? אתה צריך לפי נוסח ....

משה גפני:

	לא, הוא חייב להצביע. 

מ"מ היו"ר שלום שמחון:

	אני רוצה להצביע על נוסח החוק הנקי, ללא הסתייגויות. 

צבי הנדל:

	לפי הצעת האוצר. 

מ"מ היו"ר שלום שמחון:

	על פי הצעת האוצר. מי בעד? 

ה צ ב ע ה

בעד – 4
נגד – 2
נמנעים – אין
נוסח החוק, ללא הסתייגויות, אושר.

מ"מ היו"ר שלום שמחון:

	אתם לא צריכים להתנגד. 

משה רז:

	ודאי שאנחנו צריכים להתנגד. לפחות יש גם את הגליל ואת הנגב. 





מ"מ היו"ר שלום שמחון:

	אושר. אנחנו מעבירים את זה לקריאה שלישית, ללא הסתייגויות. 

שר האוצר אברהם בייגה שוחט:

	שלום, תודה רבה.

מ"מ היו"ר שלום שמחון:

	תודה רבה, הישיבה נעולה. 



הישיבה ננעלה בשעה 13:15.





